Sklep III Ips 49/2011
Sodna praksa Vrhovnega sodišča, 2011-11-15

dopuščena revizija - nepopolna revizija - priloge revizije - predlog ali sklep o dopustitvi revizije kot priloga revizije - zavrženje revizije

Dopuščena revizija, ki ji ni bil priložen predlog za dopustitev revizije, je nepopolna in jo revizijsko sodišče zavrže.

Tožeča stranka krije sama svoje stroške revizijskega postopka.

1. Tožeča stranka vtožuje plačilo odškodnine za škodo, ki ji je nastala v zvezi z barvo za barvanje kontejnerjev, ki jo je kupila pri toženi stranki. Sodišče prve stopnje je ugodilo tožbenemu zahtevku za plačilo 34.901,00 EUR z zamudnimi obrestmi (1. točka izreka), tožbeni zahtevek za plačilo 129.571,16 EUR z zamudnimi obrestmi pa je zavrnilo (2. točka izreka). Sodišče druge stopnje je pritožbi delno ugodilo in sodbo sodišča prve stopnje v zavrnilnem delu razveljavilo za 5.511,00 EUR z zamudnimi obrestmi in v tem obsegu postopek ustavilo (1. točka izreka). V preostalem delu je pritožbo zavrnilo in potrdilo sodbo sodišča prve stopnje (2. točka izreka).

2. Na predlog tožeče stranke je Vrhovno sodišče s sklepom III DoR 113/2010 z dne 2. 2. 2011 revizijo dopustilo glede vprašanja, ali lahko pride do okrnitve ugleda in dobrega imena pravne osebe po 183. členu Obligacijskega zakonika (OZ) zaradi dobave blaga z napako.

3. V dopuščeni reviziji tožeča stranka uveljavlja bistvene kršitve določb pravdnega postopka ter zmotno uporabo materialnega prava.

4. Revizija je bila vročena toženi stranki, ki nanjo ni odgovorila.

6. Revizijo, ne glede na to, ali je dovoljena (490. člen Zakona o pravdnem postopku (v nadaljevanju ZPP)) ali dopuščena (tretji odstavek 367. člena ZPP), stranka vedno vloži pri sodišču, ki je izreklo sodbo prve stopnje (prvi odstavek 373. člena ZPP). Za razliko od dovoljene revizije po 490. členu ZPP zakon za vložitev dopuščene revizije predpisuje dodatne procesne predpostavke oziroma zahteve: stranki, ki želi vložiti revizijo, mora to na njen predlog s sklepom dopustiti revizijsko sodišče (tretji odstavek 367. člena ZPP), dopuščeni reviziji pa mora priložiti predlog za dopustitev revizije in sklep o dopustitvi revizije (drugi odstavek 373. člena ZPP).

7. Stranka predlog za dopustitev revizije vloži pri Vrhovnem sodišču (drugi odstavek 367.b člena ZPP). O njem odloči s sklepom senat treh sodnikov Vrhovnega sodišča (prvi odstavek 367.c člena ZPP) v nekontradiktornem postopku. Vrhovno sodišče predloga in sklepa ne vroči nasprotni stranki (in tudi ne sodiščema prve ali druge stopnje), temveč le predlagatelju, in sicer ne glede na to, ali predlogu ugodi ali ne, ali ga zavrže. Ker postopek za dopustitev revizije poteka izključno pred Vrhovnim sodiščem, sodišče prve stopnje izve za okoliščino, da je bila revizija dopuščena, šele, ko predlagatelj vloži dopuščeno revizijo s prilogami, nasprotna stranka pa šele potem, ko ji jo sodišče prve stopnje vroči (prvi odstavek 375. člena ZPP) s pravnim poukom o pravici nanjo podati odgovor (drugi odstavek 375. člena ZPP).

8. V tej luči se formalna zahteva, da mora revident dopuščeni reviziji priložiti predlog za dopustitev revizije in sklep o dopustitvi revizije, vse v zadostnem številu izvodov za sodišče in nasprotno stranko, pokaže prvenstveno kot sredstvo varstva procesnih pravic nasprotne stranke, ki so odraz pravice do enakega varstva pravic pred sodiščem iz 22. člena Ustave RS in iz nje izpeljanega načela kontradiktornosti postopka oziroma pravice do poštenega sojenja iz 6. člena Evropske konvencije o varstvu človekovih pravic. Le na takšen način je nasprotni stranki zagotovljeno, da lahko učinkovito uresniči svojo pravico do izjavljanja v revizijskem postopku.

9. V obravnavanem primeru je tožeča stranka dopuščeni reviziji priložila samo sklep o dopustitvi revizije III DoR 113/2010 z dne 2. 2. 2011, ne pa tudi predloga za dopustitev revizije, zato je njena revizija nepopolna. Ker se v postopku z revizijo ne uporabljajo določbe 108. člena ZPP o vračanju nepopolnih vlog v dopolnitev (336. člen ZPP v zvezi s 383. členom ZPP), je Vrhovno sodišče nepopolno revizijo zavrglo (377. člen ZPP v zvezi z drugim odstavkom 373. člena ZPP).

10. Na podlagi prvega odstavka 165. člena ZPP je Vrhovno sodišče odločilo tudi o stroških revizijskega postopka. Tožeča stranka v revizijskem postopku ni uspela, zaradi česar po prvem odstavku 154. člena ZPP sama krije stroške revizije.

ZPP člen 108, 336, 367, 367/3, 367b, 367b/2, 367c, 367c/1,

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.